**Η ΘΕΙΑ ΛΕΙΤΟΥΡΓΙΑ**

**ΤΩΝ «ΑΠΟΣΤΟΛΙΚΩΝ ΔΙΑΤΑΓΩΝ»**

**ΕΝΑΡΞΙΣ**

Ι. Ειρήνη πάσι.

Λ. Και τω πνεύματί σου.

**ΤΑ ΑΝΑΓΝΩΣΜΑΤΑ**

Δ. Πρόσχωμεν.

Α. Γενέσεως το ανάγνωσμα.

Εξήλθεν Ιακώβ από του φρέατος του όρκου και επορεύθη εις Χαρράν και απήντησε τόπω και εκοιμήθη εκεί˙ έδυ γαρ ο ήλιος. Και έλαβεν από των λίθων του τόπου και έθηκε προς κεφαλής αυτού και εκοιμήθη εν τω τόπω εκείνω και ενυπνιάσθη. Και ιδού κλίμαξ εστηριγμένη εν τη γη, ης η κεφαλή αφικνείτο εις τον ουρανόν˙ και οι άγγελοι του Θεού ανέβαινον και κατέβαινον επ’ αυτήν, ο δε Κύριος επεστήρικτο επ’ αυτής, και είπεν˙ Εγώ ο Θεός Αβραάμ του πατρός σου και ο Θεός Ισαάκ, μη φοβού. Η γη, εφ’ ης συ καθεύδεις επ’ αυτής, σοι δώσω αυτήν και τω σπέρματί σου. Και έσται το σπέρμα σου ωσεί άμμος της γης και πλατυνθήσεται επί θάλασσαν και λίβα και βορράν και επί ανατολάς˙ και ενευλογηθήσονται εν σοι πάσαι αι φυλαί της γης, και εν τω σπέρματί σου. Και ιδού εγώ μετά σου, διαφυλάσσων σε εν τη οδώ πάση, ου εάν πορευθής˙ και αποστρέψω σε εις γην ταύτην, ότι ου μη σε εγκαταλίπω, έως του ποιήσαί με πάντα όσα ελάλησά σοι. Και εξηγέρθη Ιακώβ από του ύπνου αυτού και είπεν˙ Ότι έστι Κύριος εν τω τόπω τούτω, εγώ δε ουκ ήδειν. Και εφοβήθη και είπεν˙ Ως φοβερός ο τόπος ούτος! Ουκ έστι τούτο, άλλ’ ή οίκος Θεού˙ και αύτη η πύλη του ορανού. Και ανέστη Ιακώβ το πρωΐ και έλαβε τον λίθον, ον υπέθηκεν εκεί προς κεφαλής αυτού και έστησεν αυτόν στήλην και επέχεεν έλαιον επί το άκρον αυτής. Και εκάλεσε το όνομα του τόπου εκείνου Οίκος Θεού.

Προφητείας Ιωήλ το ανάγνωσμα.

Τάδε λέγει Κύριος˙ Τα τέκνα Σιών, χαίρετε και ευφραίνεσθε επί Κυρίω τω Θεώ υμών, ότι έδωκεν υμίν τα βρώματα εις δικαιοσύνην˙ και βρέξει υμίν υετόν πρώιμον και όψιμον, καθώς έμπροσθεν˙ και πλησθήσονται αι άλωνες σίτου και υπερεκχυθήσονται αι ληνοί οίνου και ελαίου˙ και ανταποδώσω υμίν αντί των ετών, ων κατέφαγεν η ακρίς και ο βρούχος και η ερυσίβη και η κάμπη και η δύναμίς μου η μεγάλη, ην εξαπέστειλα εις υμάς˙ και φάγεσθε εσθίοντες και εμπλησθήσεσθε και αινέσετε το όνομα Κυρίου του Θεού υμών, ος εποίησε μεθ’ υμών θαυμάσια, και ου μη καταισχυνθή ο λαός μου εις τον αιώνα. Και επιγνώσεσθε, ότι εν μέσω του Ισραήλ εγώ Κύριος ο Θεός ημών και ουκ έστιν έτι πλην εμού˙ και ου μη καταισχυνθή έτι ο λαός μου εις τον αιώνα. Και έσται μετά ταύτα, εκχεώ από του Πνεύματός μου επί πάσαν σάρκα και προφητεύουσιν οι υιοί υμών και αι θυγατέρες υμών και οι πρεσβύτεροι υμών ενύπνια ενυπνιασθήσονται και οι νεανίσκοι υμών οράσεις όψονται. Και γε επί τους δούλους μου και επί τας δούλας μου, εν ταις ημέραις εκείναις, εκχεώ από του Πνεύματός μου και προφητεύσουσι˙ και δώσω τέρατα εν τω ουρανώ άνω και σημεία επί της γης κάτω, αίμα και πυρ και ατμίδα καπνού˙ ο ήλιος μεταστραφήσεται εις σκότος και η σελήνη εις αίμα, πριν ελθείν την ημέραν Κυρίου την μεγάλην και επιφανή˙ και έσται πας ος αν επικαλέσηται το όνομα Κυρίου, σωθήσεται˙ ότι εν τω όρει Σιών και εν Ιερουσαλήμ έσται ανασωζόμενος, καθότι είπε Κύριος, και ευαγγελιζόμενοι, ους Κύριος προσκέκληται.

**Λ. Προκείμενον. Ψαλμός ιη’**

Εις πάσαν την γην εξήλθεν ο φθόγγος αυτών και εις τα πέρατα της οικουμένης τα ρήματα αυτών.

Στίχ. α’ Οι ουρανοί διηγούνται δόξαν Θεού, ποίησον δε χειρών αυτού αναγγέλλει το στερέωμα. Ημέρα τη ημέρα ερεύγεται ρήμα και νυξ νυκτί αναγγέλλει γνώσιν.

Εις πάσαν την γην…

Στίχ. β’ Ουκ εισί λαλιαί ουδέ λόγοι, ών ουχί ακούονται αι φωναί αυτών.

Στίχ. γ’ Εν τω ηλίω έθετο το σκήνωμα αυτού και αυτός ως νυμφίος εκπορευόμενος εκ παστού αυτού, αγαλλιάσεται ως γίγας δραμείν οδόν αυτού.

Εις πάσαν την γην…

Στίχ. δ’ Άπ’ άκρου του ουρανού η έξοδος αυτού και το κατάντημα αυτού έως άκρου του ουρανού και ουκ έστιν ος αποκρυβήσεται της θέρμης αυτού.

Εις πάσαν την γην…

Στίχ. ε’ Ο νόμος Κυρίου άμωμος, επιστρέφων ψυχάς˙ η μαρτυρία Κυρίου πιστή, σοφίζουσα νήπια˙ τα δικαιώματα Κυρίου ευθέα, ευφραίνοντα καρδίαν˙ η εντολή Κυρίου τηλαυγής, φωτίζουσα οφθαλμούς.

Εις πάσαν την γην…

Στίχ. ς’ Ο φόβος Κυρίου αγνός, διαμένων εις αιώνα αιώνος˙ τα κρίματα Κυρίου αληθινά, δεδικαιωμένα επί το αυτό, επιθυμητά υπέρ χρυσίον και λίθον τίμιον πολύν και γλυκύτερα υπέρ μέλι και κηρίον.

Εις πάσαν την γην…

Στίχ. ζ’ Και γαρ ο δούλός σου φυλάσσει αυτά˙ εν τω φυλάσσειν αυτά ανταπόδοσις πολλή. Κύριε βοηθέ μου και λυτρωτά μου.

Εις πάσαν την γην…

**Α. Πράξεων των Αποστόλων το ανάγνωσμα.**

Εν ταις ημέραις εκείναις υπέστρεψαν οι απόστολοι εις Ιερουσαλήμ από όρους του καλουμένου Ελαιώνος, ο εστίν εγγύς Ιερουσαλήμ, Σαββάτου έχον οδόν. Και ότε εισήλθον, ανέβησαν εις το υπερώον, ου ήσαν καταμένοντες ό τε Πέτρος και Ιάκωβος και Ιωάννης και Ανδρέας, Φίλιππος και Θωμάς, Βαρθολομαίος και Ματθαίος, Ιάκωβος Αλφαίου και Σίμων ο Ζηλωτής και Ιούδας Ιακώβου. Ούτοι πάντες ήσαν προσκαρτερούντες ομοθυμαδόν τη προσευχή και τη δεήσει, συν γυναιξί και Μαρία τη μητρί του Ιησού και συν τοις αδελφοίς αυτού. Και εν ταις ημέραις ταύταις αναστάς Πέτρος εν μέσω των μαθητών είπεν (ην τε όχλος ονομάτων επί το αυτό ως εκατόν είκοσιν)˙ Άνδρες αδελφοί, έδει πληρωθήναι την γραφήν ταύτην, ην προείπε το Πνεύμα το άγιον δια στόματος Δαυίδ, περί Ιούδα του γενομένου οδηγού τοις συλλαβούσι τον Ιησούν, ότι κατηριθμημένος ήν συν ημίν και έλαχε τον κλήρον της διακονίας ταύτης. Δει ουν των συνελθόντων ημίν ανδρών εν παντί χρόνω, εν ω εισήλθε και εξήλθεν εφ’ ημάς ο Κύριος Ιησούς, αρξάμενος από του βαπτίσματος Ιωάννου έως της ημέρας, ης ανελήφθη αφ’ ημών, μάρτυρα της αναστάσεως αυτού γενέσθαι συν ημίν ένα τούτων. Και έστησαν δύο, Ιωσήφ τον καλούμενον Βαρσαββάν, ος επεκλήθη Ιούστος, και Ματθίαν. Και προσευξάμενοι είπον˙ Συ Κύριε, καρδιογνώστα πάντων, ανάδειξον, ον εξελέξω, εκ τούτων των δύο ένα, λαβείν τον κλήρον της διακονίας ταύτης και αποστολής, εξ ης παρέβη Ιούδας πορευθήναι εις τον τόπον τον ίδιον. Και έδωκαν κλήρους αυτών και έπεσεν ο κλήρος επί Ματθίαν και συγκατεψηφίσθη μετά των ένδεκα αποστόλων.

**Προς Ρωμαίους επιστολής Παύλου το ανάγνωσμα.**

Αδελφοί, λέγει η γραφή˙ «Πας ο πιστεύων επί τω Θεώ, ου καταισχυνθήσεται». Ου γαρ διαστολή Ιουδαίου τε και Έλληνος˙ ο γαρ αυτός Κύριος πάντων, πλουτών εις πάντας τους επικαλουμένους αυτόν. «Πας γαρ ος αν επικαλέσηται το όνομα Κυρίου, σωθήσεται». Πώς ουν επικαλέσονται εις ον ουκ επίστευσαν; Πώς δε πιστεύσουσιν, ου ουκ ήκουσαν; Πώς δε ακούσουσι, χωρίς κηρύσσοντος; Πώς δε κηρύξουσιν, εάν μη αποσταλώσι; Καθώς γέγραπται˙ «Ως ωραίοι οι πόδες των ευαγγελιζομένων ειρήνην, των ευαγγελιζομένων τα αγαθά!». Άλλ’ ου πάντες υπήκουσαν τω ευαγγελίω. Ησαΐας γαρ λέγει˙ «Κύριε, τις επίστευσε τη ακοή ημών;». Άρα η πίστις εξ ακοής, η δε ακοή δια ρήματος Θεού. Αλλά λέγω˙ Μη ουκ ήκουσαν; Μενούν γε «εις πάσαν την γην εξήλθεν ο φθόγγος αυτών και εις τα πέρατα της οικουμένης τα ρήματα αυτών».

**Λ. Το αλληλουάριον. Ψαλμός ε’.**

Αλληλούϊα, αλληλούϊα, αλληλούϊα.

Στίχ. α’ Άσατε τω Κυρίω άσμα καινόν˙ άσατε τω Κυρίω, πάσα η γη˙ άσατε τω Κυρίω˙ ευλογήσατε το όνομα αυτού.

Αλληλούϊα, αλληλούϊα, αλληλούϊα.

Στίχ. β’ Ευαγγελίζεσθε ημέραν εξ ημέρας το σωτήριον αυτού˙ αναγγείλατε εν τοις έθνεσι την δόξαν αυτού, εν πάσι τοις λαοίς τα θαυμάσια αυτού.

Αλληλούϊα, αλληλούϊα, αλληλούϊα.

Στίχ. γ’ Εξομολόγησις και ωραιότης ενώπιον αυτού˙ αγιωσύνη και μεγαλοπρέπεια εν τω αγιάσματι αυτού.

Αλληλούϊα, αλληλούϊα, αλληλούϊα.

Στίχ. δ’ Ενέγκατε τω Κυρίω, αι πατριαί των εθνών˙ ενέγκατε τω Κυρίω δόξαν και τιμήν˙ ενέγκατε τω Κυρίω δόξαν ονόματι αυτού.

Αλληλούϊα, αλληλούϊα, αλληλούϊα.

Στίχ. ε’ Άρατε θυσίας και εισπορεύεσθε εις τας αυλάς αυτού˙ προσκυνήσατε τω Κυρίω εν αυλή αγία αυτού˙ σαλευθήτω από προσώπου αυτού πάσα η γη.

Αλληλούϊα, αλληλούϊα, αλληλούϊα.

Στίχ. ς’ Είπατε εν τοις έθνεσιν˙ ο Κύριος εβασίλευσε καιγαρ κατώρθωσε την οικουμένην, ήτις ου σαλευθήσεται˙ κρινεί λαούς εν ευθύτητι.

Αλληλούϊα, αλληλούϊα, αλληλούϊα.

Στίχ. ζ’ Κρινεί την οικουμένην εν δικαιοσύνη και λαούς εν τη αληθεία αυτού.

Αλληλούϊα, αλληλούϊα, αλληλούϊα.

**Δ. Εκ του κατά Ματθαίον αγίου Ευαγγελίου το ανάγνωσμα.**

Είπεν ο Κύριος τοις εαυτού μαθηταίς˙ Πας ός τις ομολογήσει εν εμοί έμπροσθεν των ανθρώπων, ομολογήσω καγώ εν αυτώ έμπροσθεν του Πατρός μου του εν ουρανοίς. Ός τις δ’ αν αρνήσηταί με έμπροσθεν των ανθρώπων, αρνήσομαι αυτόν καγώ έμπροσθεν του Πατρός μου εν ουρανοίς. Ο φιλών πατέρα ή μητέρα υπέρ εμέ, ουκ έστι μου άξιος˙ και ο φιλών υιόν η θυγατέρα υπέρ εμέ, ουκ έστι μου άξιος. Και ος ου λαμβάνει τον σταυρόν αυτού και ακολουθεί οπίσω μου, ουκ έστι μου άξιος. Αποκριθείς δε ο Πέτρος, είπεν αυτώ˙ Ιδού, ημείς αφήκαμεν πάντα και ηκολουθήσαμέν σοι˙ τί άρα έσται ημίν; Ο δε Ιησούς είπεν αυτοίς˙ Αμήν λέγω υμίν, ότι υμείς οι ακολουθήσαντές μοι, εν τη παλιγγενεσία, όταν καθίση ο Υιός του ανθρώπου επί θρόνου δόξης αυτού, καθίσεσθε και υμείς επί δώδεκα θρόνους, κρίνοντες τας δώδεκα φυλάς του Ισραήλ. Και πας ος αφήκεν οικίας, ή αδελφούς, ή αδελφάς, ή πατέρα, ή μητέρα, ή γυναίκα, ή τέκνα, ή αγρούς ένεκεν του ονόματός μου, εκατονταπλάσια λήψεται και ζωήν αιώνιον κληρονομήσει. Πολλοί δε έσονται πρώτοι έσχατοι και έσχατοι πρώτοι.

**Η ΟΜΙΛΙΑ**

**Ι. Ασπάζεται την εκκλησίαν λέγων˙**

Η χάρις του Κυρίου ημών Ιησού Χριστού και η αγάπη του Θεού και Πατρός και η κοινωνία του αγίου Πνεύματος μετά πάντων υμών.

Λ. Και μετά του πνεύματός σου.

**Ι. Προσλαλεί τω λαώ λόγους παρακλήσεως.**

**Και πληρώσαντος αυτού τον της διδασκαλίας λόγον, ανίστανται πάντες.**

**ΑΠΟΛΥΣΙΣ ΤΩΝ ΑΚΡΟΩΜΕΝΩΝ**

Δ. Μη τις των ακροωμένων˙ μη τις των απίστων.

**ΔΕΗΣΕΙΣ ΥΠΕΡ ΤΩΝ ΚΑΤΗΧΟΥΜΕΝΩΝ**

Δ. Εύξασθε, οι κατηχούμενοι.

Υπέρ των κατηχουμένων πάντες εκτενώς τον Θεόν παρακαλέσωμεν.

Λ. Κύριε, ελέησον.

Δ. Ίνα ο αγαθός και φιλάνθρωπος ευμενώς εισακούση των δεήσεων αυτών και των παρακλήσεων και προσδεξάμενος αυτών την ικεσίαν αντιλάβηται αυτών και δω αυτοίς τα αιτήματα των καρδιών αυτών προς το συμφέρον.

Λ. Κύριε, ελέησον.

Δ. Αποκαλύψη αυτοίς το ευαγγέλιον του Χριστού.

Λ. Κύριε, ελέησον.

Δ. Φωτίση αυτούς και συνετίση.

Λ. Κύριε, ελέησον.

Δ. Παιδεύση αυτούς την θεογνωσίαν.

Λ. Κύριε, ελέησον.

Δ. Διδάξη αυτούς τα προστάγματα αυτού και τα δικαιώματα.

Λ. Κύριε, ελέησον.

Δ. Εγκαταφυτεύση εν αυτοίς τον αγνόν αυτού και σωτήριον φόβον.

Λ. Κύριε, ελέησον.

Δ. Διανοίξη τα ώτα των καρδιών αυτών προς το εν τω νόμω αυτού καταγίνεσθαι ημέρας και νυκτός, βεβαιώση δε αυτούς εν τη ευσεβεία.

Λ. Κύριε, ελέησον.

Δ. Ενώση και εγκαταριθμήση αυτούς τω αγίω αυτού ποιμνίω, καταξιώσας αυτούς του λουτρού της παλιγγενεσίας, του ενδύματος της αφθαρσίας, της όντως ζωής.

Λ. Κύριε, ελέησον.

Δ. Ρύσητε δε αυτού από πάσης ασεβείας και μη δω τόπον τω αλλοτρίω κατ’ αυτών.

Λ. Κύριε, ελέησον.

Δ. Καθαρίση δε αυτούς από παντός μολυσμού σαρκός και πνεύματος, ενοικήση τε εν αυτοίς και εμπεριπατήση δια του Χριστού αυτού.

Λ. Κύριε, ελέησον.

Δ. Ευλογήση τας εισόδους αυτών και τας εξόδους και κατευθύνη αυτοίς τα προκείμενα εις το συμφέρον.

Λ. Κύριε, ελέησον.

Δ. Έτι εκτενώς υπέρ αυτών ικετεύσωμεν, ίνα αφέσεως τυχόντες των πλημμελημάτων δια της μυήσεως, αξιωθώσι των αγίων μυστηρίων και της μετά των αγίων διαμονής.

Λ. Κύριε, ελέησον.

Δ. Εγείρεσθε, οι κατηχούμενοι.

Την ειρήνη του Θεού δια του Χριστού αυτού αιτήσασθε.

Λ. Κύριε, ελέησον.

Δ. Ειρηνικήν την ημέραν και αναμάρτητον και πάντα τον χρόνον της ζωής υμών.

Λ. Κύριε, ελέησον.

Δ. Χριστιανά υμών τα τέλη.

Λ. Κύριε, ελέησον.

Δ. Ίλεω και ευμενή τον Θεόν.

Λ. Κύριε, ελέησον.

Δ. Άφεσιν πλημμελημάτων.

Λ. Κύριε, ελέησον.

Δ. Εαυτούς τω μόνω αγεννήτω Θεώ δια του Χριστού αυτού παράθεσθε.

Λ. Κύριε, ελέησον.

Δ. Κλίνατε και ευλογείσθε.

**Ι. Την ευχήν της κεφαλοκλισίας των κατηχουμένων**

Ο Θεός ο παντοκράτωρ, ο αγέννητος και απρόσιτος, ο μόνος αληθινός Θεός, ο Θεός και Πατήρ του Χριστού σου του μονογενούς Υιού σου, ο του Παρακλήτου προβολεύς και των όλων κύριος, ο δια Χριστού διδασκάλους τους μαθητάς επιστήσας προς μάθησιν της ευσεβείας˙ αυτός και νυν έπιδε επί τους δούλους σου τους κατηχουμένους το ευαγγέλιον του Χριστού σου και δος αυτοίς καρδίαν καινήν και Πνεύμα ευθές εγκαίνισον εις τοις εγκάτοις αυτών προς το ειδέναι σε και ποιείν το θέλημά σου εν καρδία πλήρει και ψυχή θελούση˙ καταξίωσον αυτούς της αγίας μυήσεως και ένωσον τη αγία σου Εκκλησία και μετόχους ποίησον των θείων μυστηρίων˙ δια Ιησού Χριστού, της ελπίδος ημών, του υπέρ αυτών αποθανόντος,

**(εκφώνως)** δι’ ου σοι δόξα και το σέβας εν αγίω Πνεύματι εις τους αιώνας.

Λ. Αμήν.

Δ. Προέλθετε, οι κατηχούμενοι, εν ειρήνη.

**ΔΕΗΣΕΙΣ ΥΠΕΡ ΤΩΝ ΕΝΕΡΓΟΥΜΕΝΩΝ**

Δ. Εύξασθε, οι ενεργούμενοι υπό πνευμάτων ακαθάρτων.

Εκτενώς πάντες υπέρ αυτών δεηθώμεν.

Λ. Κύριε, ελέησον.

Δ. Όπως ο φιλάνθρωπος Θεός δια Χριστού επιτιμήση τοις ακαθάρτοις και πονηροίς πνεύμασι και ρύσηται τους αυτού ικέτας από της του αλλοτρίου καταδυναστείας.

Λ. Κύριε, ελέησον.

Δ. Ο επιτιμήσας τω λεγεώνι των δαιμόνων και τω αρχεκάκω διαβόλω, επιτιμήση αυτός και νυν τοις αποστάταις της ευσεβείας και ρύσηται τα εαυτού πλάσματα από της ενεργείας αυτών και καθαρίση αυτά, α μετά πολλής σοφίας εποίησεν.

Λ. Κύριε, ελέησον.

Δ. Έτι εκτενώς υπέρ αυτών δεηθώμεν.

Λ. Κύριε, ελέησον.

Δ. Σώσον και ανάστησον αυτούς, ο Θεός, εν τη δυνάμει σου.

Λ. Κύριε, ελέησον.

Δ. Κλίνατε, οι ενεργούμενοι, και ευλογείσθε.

**Ι. Την ευχήν της κεφαλοκλισίας των ενεργουμένων**

Ο τον ισχυρόν δήσας και πάντα τα σκεύη αυτού διαρπάσας, ο δους ημίν εξουσίαν πατείν επάνω όφεων και σκορπίων και επί πάσαν την δύναμιν του εχθρού˙ ο τον ανθρωποκτόνον όφιν δεσμώτην παραδούς ημίν ως στρουθίον παιδίοις, ον φρίττει και τρέμει πάντα από προσώπου δυνάμεώς σου, ο ρήξας αυτόν ως αστραπήν εξ ουρανού εις γην, ου τοπικώ ρήγματι αλλά από τιμής εις ατιμίαν δι’ εκούσιον αυτού κακόνοιαν˙ ου το βλέμμα ξηραίνει αβύσσους και η απειλή τήκει όρη και η αλήθεια μένει εις τον αιώνα, ον αινεί τα νήπια και ευλογεί τα θηλάζοντα, ον υμνούσι και προσκυνούσιν άγγελοι˙ ο επιβλέπων επί την γην και ποιών αυτήν τρέμειν, ο απτόμενος των ορέων και καπνίζονται, ο απειλών θαλάσση και ξηραίνων αυτήν και πάντας τους ποταμούς αυτής εξερημών, ου νεφέλαι κονιορτός των ποδών, ο περιπατών επί θαλάσσης ως επ’ εδάφους˙ μονογενή Θεέ, μεγάλου Πατρός Υιέ, επιτίμησον τοις πονηροίς πνεύμασι και ρύσαι τα έργα των χειρών σου εκ της του αλλοτρίου πνεύματος ενεργείας.

**(εκφώνως)** Ότι σοι δόξα, τιμή και σέβας και δια σου τω Πατρί εν αγίω Πνεύματι εις τους αιώνας.

Λ. Αμήν.

Δ. Προέλθετε, οι ενεργούμενοι.

**ΔΕΗΣΕΙΣ ΥΠΕΡ ΤΩΝ ΦΩΤΙΖΟΜΕΝΩΝ**

Δ. Εύξασθε, οι φωτιζόμενοι.

Εκτενώς οι πιστοί πάντες υπέρ αυτών παρακαλέσωμεν.

Λ. Κύριε, ελέησον.

Δ. Όπως ο Κύριος καταξιώση αυτούς, μυηθέντας εις τον του Χριστού θάνατον, συναναστήναι αυτώ και μετόχους γενέσθαι της βασιλείας αυτού και κοινωνούς των μυστηρίων αυτού.

Λ. Κύριε, ελέησον.

Δ. Ενώση και συγκαταλέξη αυτούς μετά των σωζομένων εν τη αγία αυτού Εκκλησία.

Λ. Κύριε, ελέησον.

Δ. Έτι εκτενώς υπέρ αυτών δεηθώμεν.

Λ. Κύριε, ελέησον.

Δ. Σώσον και ανάστησον αυτούς εν τη ση χάριτι.

Λ. Κύριε, ελέησον.

Δ. Κατασφραγισάμενοι τω Θεώ δια του Χριστού αυτού, κλίνατε και ευλογείσθε.

**Ι. Την ευχήν της κεφαλοκλισίας των φωτιζομένων**

Ο προειπών δια των αγίων σου προφητών τοις μυουμένοις˙ «Λούσασθε, καθαροί γίνεσθε» και δια του Χριστού νομοθετήσας την πνευματικήν αναγέννησιν˙ και ευλόγησον αυτούς και αγίασον και παρασκεύασον αξίους γενέσθαι της πνευματικής σου δωρεάς και της αληθινής σου υιοθεσίας, των πνευματικών σου μυστηρίων, της μετά των σωζομένων επισυναγωγής˙ δια Χριστού του Σωτήρος ημών,

**(εκφώνως)** δι’ ου σοι δόξα, τιμή και σέβας εν αγίω Πνεύματι εις τους αιώνας.

Λ. Αμήν.

Δ. Προέλθετε, οι φωτιζόμενοι.

**ΔΕΗΣΕΙΣ ΥΠΕΡ ΤΩΝ ΕΝ ΜΕΤΑΝΟΙΑ**

Δ. Εύξασθε, οι εν μετανοία.

Εκτενώς πάντες υπέρ των εν μετανοία αδελφών ημών παρακαλέσωμεν.

Λ. Κύριε, ελέησον.

Δ. Όπως ο φιλοικτίρμων Θεός υποδείξη αυτοίς οδόν μετανοίας.

Λ. Κύριε, ελέησον.

Δ. Προσδέξητε αυτών την παλινωδίαν και την εξομολόγησιν και συντρίψη τον σατανάν υπό τους πόδας αυτών εν τάχει και λυτρώσητε αυτούς από της παγίδος του διαβόλου και της επηρείας των δαιμόνων και εξέληται αυτούς από παντός αθεμίτου λόγου και πάσης ατόπου πράξεως και πονηράς εννοίας.

Λ. Κύριε, ελέησον.

Δ. Συγχωρήση δε αυτοίς πάντα τα παραπτώματα αυτών τα τε εκούσια και τα ακούσια και εξαλείψη το κατ’ αυτών χειρόγραφον και εγγράψηται αυτούς εν βίβλω ζωής.

Λ. Κύριε, ελέησον.

Δ. Καθάρη δε αυτούς από παντός μολυσμού σαρκός και πνεύματος και ενώση αυτούς αποκαταστήσας εις την αγίαν αυτού ποίμνην˙ ότι αυτός γινώσκει το πλάσμα ημών˙ ότι τίς καυχήσεται αγνήν έχειν καρδίαν; Ή τίς παρρησιάσηται καθαρός είναι από αμαρτίας; Πάντες γαρ εσμέν εν επιτιμίοις.

Λ. Κύριε, ελέησον.

Δ. Έτι υπέρ αυτών εκτενέστερον δεηθώμεν, ότι χαρά γίνεται εν ουρανώ επί ενί αμαρτωλώ μετανοούντι˙ όπως αποστραφέντες παν έργον αθέμιτον προσοικειωθώσι πάση πράξει αγαθή.

Λ. Κύριε, ελέησον.

Δ. Ίνα ο φιλάνθρωπος Θεός η τάχος ευμενώς προσδεξάμενος αυτών τας λιτάς, αποκαταστήση αυτούς εις την προτέραν αξίαν και αποδώση αυτοίς την αγαλλίασιν του σωτηρίου και πνεύματι ηγεμονικώ στηρίξη αυτούς, ίνα μηκέτι σαλευθώσι τα διαβήματα αυτών, αλλά καταξιωθώσι κοινωνοί γενέσθαι των αγίων αυτού ιερών και μέτοχοι των θείων μυστηρίων.

Λ. Κύριε, ελέησον.

Δ. Ίνα άξιοι αποφανθέντες της υιοθεσίας τύχωσι της αιωνίου ζωής.

Λ. Κύριε, ελέησον.

Δ. Έτι εκτενώς υπέρ αυτών πάντες είπωμεν˙ Κύριε, ελέησον.

Λ. Κύριε, ελέησον.

Δ. Σώσον αυτούς, ο Θεός, και ανάστησον τω ελέει σου.

Λ. Κύριε, ελέησον.

Δ. Αναστάντες, τω Θεώ δια του Χριστού αυτού κλίνατε και ευλογείσθε.

**Ι. Την ευχήν της κεφαλοκλισίας των εν μετανοία.**

Παντοκράτορ, Θεέ αιώνιε, δέσποτα των όλων, κτίστα και πρύτανι των πάντων, ο τον άνθρωπον κόσμον κόσμου αναδείξας δια Χριστού και νόμον δους αυτώ έμφυτον και γραπτόν προς το ζην αυτόν ενθέσμως ως λογικόν και αμαρτόντι υποθήκην δους προς μετάνοιαν την σαυτού αγαθότητα, έπιδε επί τους κεκλικότας σοι αυχένα ψυχής και σώματος˙ ότι ου βούλει τον θάνατον του αμαρτωλού, αλλά την μετάνοιαν, ώστε αποστρέψαι αυτόν από της οδού αυτού της πονηράς και ζην. Ο Νινευϊτών προσδεξάμενος την μετάνοιαν, ο θέλων πάντας ανθρώπους σωθήναι και εις επίγνωσιν αληθείας ελθείν, ο τον υιόν προσδεξάμενος τον καταφαγόντα τον βίον αυτού ασώτως πατρικοίς σπλάγχνοις δια την μετάνοιαν˙ αυτός και νυν πρόσδεξαι των ικετών σου την μετάγνωσιν, ότι ουκ έστιν ος ουχ αμαρτήσεταί σοι˙ εάν γαρ ανομίας παρατηρήση, Κύριε Κύριε, τίς υποστήσεται; Ότι παρά σοι ο ιλασμός εστί˙ και αποκατάστησον αυτούς τη αγία σου Εκκλησία εν τη προτέρα αξία και τιμή˙ δια Χριστού του Θεού και Σωτήρος ημών,

**(εκφώνως)** δι’ ου σοι δόξα και προσκύνησις εν αγίω Πνεύματι εις τους αιώνας.

Λ. Αμήν.

Δ. Απολύεσθε, οι εν μετανοία.

**ΔΕΗΣΕΙΣ ΤΩΝ ΠΙΣΤΩΝ**

Δ. Μη τις των μη δυναμένων προσελθέτω.

Όσοι πιστοί, κλίνωμεν γόνυ.

Δεηθώμεν του Θεού δια του Χριστού αυτού.

Λ. Κύριε, ελέησον.

Δ. Πάντες συντόνως τον Θεόν δια του Χριστού αυτού παρακαλέσωμεν.

Λ. Κύριε, ελέησον.

Δ. Υπέρ της ειρήνης και της ευσταθείας του κόσμου και των αγίων Εκκλησιών δεηθώμεν˙ όπως ο των όλων Θεός αΐδιον και αναφαίρετον την εαυτού ειρήνην ημίν παράσχοιτο, ίνα εν πληροφορία της κατ’ ευσέβειαν αρετής διατελούντας ημάς συντηρήση.

Λ. Κύριε, ελέησον.

Δ. Υπέρ της αγίας καθολικής και αποστολικής Εκκλησίας της από περάτων έως περάτων δεηθώμεν˙ όπως ο Κύριος άσειστον αυτήν και ακλυδώνιστη διαφυλάξη και διατηρήση μέχρι της συντελείας του αιώνος τεθεμελιωμένην επί την πέτραν.

Λ. Κύριε, ελέησον.

Δ. Και υπέρ της ενθάδε αγίας παροικίας δεηθώμεν˙ όπως καταξιώση ημάς ο των όλων Κύριος ανενδότως την επουράνιον αυτού ελπίδα μεταδιώκειν και αδιάλειπτον αυτώ της δεήσεως αποδιδόναι την οφειλήν.

Λ. Κύριε, ελέησον.

Δ. Υπέρ πάσης επισκοπής της υπό τον ουρανόν των ορθοτομούντων τον λόγον της αληθείας δεηθώμεν.

Λ. Κύριε, ελέησον.

Δ. Και υπέρ του επισκόπου ημών **(δείνος)** και των παροικών αυτού δεηθώμεν˙ όπως ο οικτίρμων Θεός χαρίσηται αυτόν τη αγία αυτού Εκκλησία σώον, έντιμον, μακροημερεύοντα και τίμιον αυτώ το γήρας παράσχηται εν ευσεβεία και δικαιοσύνη.

Λ. Κύριε, ελέησον.

Δ. Και υπέρ των πρεσβυτέρων ημών δεηθώμεν˙ όπως ο Κύριος ρύσηται αυτούς από παντός ατόπου και πονηρού πράγματος και σώον και έντιμον τον πρεσβυτέριον αυτοίς παράσχοι.

Λ. Κύριε, ελέησον.

Δ. Υπέρ πάσης της εν Χριστώ διακονίας και υπηρεσίας δεηθώμεν˙ όπως ο Κύριος άμεμπτον αυτοίς την διακονίαν παράσχηται.

Λ. Κύριε, ελέησον.

Δ. Υπέρ αναγνωστών, ψαλτών, παρθένων, χηρών τε και ορφανών δεηθώμεν.

Λ. Κύριε, ελέησον.

Δ. Υπέρ των εν συζυγίαις και τεκνογονίαις δεηθώμεν˙ όπως ο Κύριςο τους πάντας αυτούς ελεήση.

Λ. Κύριε, ελέησον.

Δ. Υπέρ ευνούχων οσίως πορευομένων δεηθώμεν.

Λ. Κύριε, ελέησον.

Δ. Υπέρ των εν εγκρατεία και ευλαβεία δεηθώμεν.

Δ. Υπέρ των καρποφορούντων εν τη αγία Εκκλησία και ποιούντων τοις πένησι τας ελεημοσύνας δεηθώμεν.

Λ. Κύριε, ελέησον.

Δ. Και υπέρ των τας θυσίας και τας απαρχάς προσφερόντων Κυρίω τω Θεώ ημών δεηθώμεν˙ όπως ο πανάγαθος Θεός αμείψηται αυτούς ταις επουρανίαις αυτού δωρεαίς και δω αυτοίς εν τω παρόντι εκατονταπλασίονα και εν μέλλοντι ζωήν αιώνιον και χαρίσηται αυτοίς αντί των προσκαίρων τα αιώνια, αντί των επιγείων τα επουράνια.

Λ. Κύριε, ελέησον.

Δ. Υπέρ των νεοφωτίστων αδελφών ημών δεηθώμεν˙ όπως ο Κύριος στηρίξη αυτούς και βεβαιώση.

Λ. Κύριε, ελέησον.

Δ. Υπέρ των εν αρρωστία εξεταζομένων αδελφών ημών δεηθώμεν˙ όπως ο Κύριος ρύσηται αυτούς πάσης νόσου και πάσης μαλακίας και σώους αποκαταστήση τη αγία αυτού Εκκλησία.

Λ. Κύριε, ελέησον.

Δ. Υπέρ πλεόντων και οδοιπορούντων δεηθώμεν.

Λ. Κύριε, ελέησον.

Δ. Υπέρ των εν μετάλλοις και εξορίαις και φυλακαίς και δεσμοίς όντων δια το όνομα του Κυρίου δεηθώμεν.

Λ. Κύριε, ελέησον.

Δ. Υπέρ των εν πικρά δουλεία καταπονουμένων δεηθώμεν.

Λ. Κύριε, ελέησον.

Δ. Υπέρ εχθρών και μισούντων ημάς δεηθώμεν.

Λ. Κύριε, ελέησον.

Δ. Υπέρ των διωκόντων ημάς δια το όνομα του Κυρίου δεηθώμεν˙ όπως ο Κύριος πραΰνας τον θυμόν αυτών διασκεδάση την καθ’ ημών οργήν.

Λ. Κύριε, ελέησον.

Δ. Υπέρ των έξω όντων και πεπλανημένων δεηθώμεν˙ όπως ο Κύριος τους επιστρέψη.

Λ. Κύριε, ελέησον.

Δ. Των νηπίων της Εκκλησίας μνημονεύσωμεν˙ όπως ο Κύριος τελειώσας αυτά εν τα φόβω αυτού, εις μέτρον ηλικίας αγάγοι.

Λ. Κύριε, ελέησον.

Δ. Υπέρ αλλήλων δεημώμεν˙ όπως ο Κύριος διατηρήση ημάς και φυλάξη τη αυτού χάριτι εις τέλος και ρύσηται ημάς του πονηρού και πάντων των σκανδάλων των εργαζομένων την ανομίαν και σώση εις την βασιλείαν αυτού την επουράνιον.

Λ. Κύριε, ελέησον.

Δ. Υπέρ πάσης ψυχής χριστιανικής δεηθώμεν.

Λ. Κύριε, ελέησον.

Δ. Σώσον και ανάστησον ημάς, ο Θεός τω ελέει σου.

Λ. Κύριε, ελέησον.

Δ. Εγειρώμεθα˙ δεηθέντες εκτενώς, εαυτούς και αλλήλους τω ζώντι Θεώ δια του Χριστού αυτού παραθώμεθα.

Λ. Σοι, Κύριε.

**Ι. Επευχόμενος λέγει˙**

Κύριε παντοκράτορ, ύψιστε ο εν υψηλοίς κατοικών, άγιε εν αγίοις αναπαυόμενε, άναρχε μόναρχε, ο δια Χριστού κήρυγμα γνώσεως δους ημίν εις επίγνωσιν της σης δόξης και του ονόματός σου, ου εφανέρωσεν ημίν εις κατάληψιν˙ αυτός και νυν έπιδε δι’ αυτού επί το ποίμνιόν σου τούτο και λύτρωσαι αυτό πάσης αγνοίας και πονηράς πράξεως και δος φόβω φοβείσθαί σε και αγάπη αγαπάν σε και στέλλεσθαι από προσώπου δόξης σου˙ ευμενής αυτοίς γενού και ίλεως και επήκοος εν ταις προσευχαίς αυτών και φύλαξον αυτούς ατρέπτους, αμέμπτους, ανεγκλήτους, ίνα ώσιν άγιοι σώματι και ψυχή, μη έχοντες σπίλον ή ρυτίδα ή τι των τοιούτων, άλλ’ ίνα ώσιν άρτιοι και μηδείς εν αυτοίς ή κολοβός ή ατελής. Αρωγέ, δυνατέ, απροσωπόληπτε, γενού αντιλήπτωρ του λαού σου τούτου, ον εξελέξω εκ μυριάδων, ον εξηγόρασας τω τιμίω του Χριστού σου αίματι, προστάτης, επίκουρος, ταμίας, φύλαξ, τείχος ερυμνότατον, φραγμός ασφαλείς, ότι εκ της σης χειρός ουδείς αρπάσαι δύναται˙ ουδέ γαρ έστι θεός ώσπερ συ έτερος, ότι εν σοι η υπομονή ημών. Αγίασον αυτούς εν τη αληθεία σου, ότι ο λόγος ο σος αλήθειά εστίν. Απροσχάριστε, απαραλόγιστε, ρύσαι αυτούς πάσης νόσου και πάσης μαλακίας, παντός παραπτώματος, πάσης επηρείας και απάτης, από φόβου εχθρού, από βέλους πετομένου ημέρας, από πράγματος εν σκότει διαπορευομένου, και καταξίωσον αυτούς της αιωνίου ζωής της εν τω Χριστώ σου, τω Υιώ σου τω μονογενεί, τω Θεώ και Σωτήρι ημών,

**(εκφώνως)** δι’ ου σοι δόξα και σέβας εν αγίω Πνεύματι, νυν και αεί και εις τους αιώνας των αιώνων.

Λ. Αμήν.

**ΑΣΠΑΣΜΟΣ – ΧΕΡΝΙΨΙΑ**

Δ. Πρόσχωμεν.

Ι. Η ειρήνη του Θεού μετά πάντων υμών.

Λ. Και μετά του πνεύματός σου.

Δ. Ασπάσασθε αλλήλους εν φιλήματι αγίω.

**Και δίδεται ο ασπασμός.**

**Λ. Εν τω δίδεσθαι τον ασπασμόν ψάλλεται ο στίχος˙**

Αγαπήσω σε, Κύριε, η ισχύς μου. Κύριος στερέωμά μου και καταφυγή μου και ρύστης μου.

**Εις δε υποδιάκονος διδότω απόρρυψιν χειρών και ιερεύσι.**

**Ι. Εν τω νίπτεσθαι ψάλλεται ο στίχος˙**

Νίψομαι εν αθώοις τας χείράς μου και κυκλώσω το θυσιαστήριόν σου, Κύριε˙ του ακούσαί με φωνής αινέσεώς σου και διηγήσασθαι πάντα τα θαυμάσιά σου.

Κύριε, ηγάπησα ευπρέπειαν οίκου σου και τόπον σκηνώματος δόξης σου.

**Η ΠΡΟΣΦΟΡΑ ΤΩΝ ΔΩΡΩΝ**

**Δ. Ευθύς μετά την χερνιψίαν λέγει˙**

Μη τις των κατηχουμένων, μη τις των ακροωμένων, μη τις των απίστων, μη τις των ετεροδόξων.

Οι την πρώτην ευχήν ευχόμενοι, προσέλθετε.

Τα παιδία προσλαμβάνεσθε, αι μητέρες.

Μη τις κατά τινός˙ μη τις εν υποκρίσει.

Ορθοί προς Κύριον μετά φόβου και τρόμου εστώτες ώμεν προσφέρομεν.

**Και οι διάκονοι προσάγουσι τα δώρα τω ιερεί προς το θυσιαστήριον.**

**Λ. Εισαγομένων των δώρων ψάλλεται το αντίφωνον**

Άρατε πύλας, οι άρχοντες υμών, και επάρθητε, πύλαι αιώνιοι, και εισελεύσεται ο βασιλεύς της δόξης. Αλληλούϊα.

Τίς έστιν ούτος ο βασιλεύς της δόξης; Αλληλούϊα.

Κύριος κραταιός και δυνατός, Κύριος δυνατός εν πολέμω. Αλληλούϊα.

Άρατε πύλας, οι άρχοντες υμών, και επάρθητε, πύλαι αιώνιοι, και εισελεύσεται ο βασιλεύς της δόξης. Αλληλούϊα.

Τις έστιν ούτος ο βασιλεύς της δόξης; Αλληλούϊα.

Κύριος των δυνάμεων, αυτός εστίν ο βασιλεύς της δόξης. Αλληλούϊα.

**Η ΑΓΙΑ ΑΝΑΦΟΡΑ**

**Μετά την απόθεσιν των δώρων επί του θυσιαστηρίου, οι μεν διάκονοι ριπίζουσιν αυτά, ο δε ιερεύς, ευξάμενος καθ’ εαυτόν και ποιήσας το σημείον του σταυρού λέγει˙**

Ι. Η χάρις του παντοκράτορος Θεού και η αγάπη του Κυρίου ημών Ιησού Χριστού και η κοινωνία του αγίου Πνεύματος έστω μετά πάντων υμών.

Λ. Και μετά του πνεύματός σου.

Ι. Άνω τον νουν.

Λ. Έχομεν προς τον Κύριον.

Ι. Ευχαριστήσωμεν τω Κυρίω.

Λ. Άξιον και δίκαιον.

Ι. Άξιον ως αληθώς και δίκαιον προ πάντων ανυμνείν σε τον όντως όντα Θεόν, τον προ των γενητών όντα, εξ ου πάσα πατριά εν ουρανοίς και επί γης ονομάζεται, τον μόνον αγέννητον και άναρχον και αβασίλευτον και αδέσποτον, τον ανενδεή, τον παντός αγαθού χορηγόν, τον πάσης αιτίας και γνώσεως κρείττονα, τον πάντοτε κατά τα αυτά και ωσαύτως έχοντα, εξ ου τα πάντα, καθάπερ εκ τινός αφετηρίας, εις το είναι παρήλθεν. Συ γαρ ει η άναρχος γνώσις, η αΐδιος όρασις, η αγέννητος ακοή, η αδίδακτος σοφία, ο πρώτος τη φύσει και μόνος τω είναι και κρείττων παντός αριθμού, ο τα πάντα εκ του μη όντος εις το είναι παραγαγών δια του μονογενούς σου Υιού˙ αυτόν δε προ πάντων αιώνων γεννήσας βουλήσει και δυνάμει και αγαθότητι αμεσιτεύτως, Υιόν μονογενή, Λόγον Θεόν, Σοφίαν ζώσαν, πρωτότοκον πάσης κτίσεως, άγγελον της μεγάλης βουλής σου, αρχιερέα σον, βασιλέα δε και κύριον πάσης νοητής και αισθητής φύσεως, τον προ πάντων, δι’ ου τα πάντα. Συ γαρ, Θεέ αιώνιε, δι’ αυτού τα πάντα πεποίηκας και δι’ αυτού της προσηκούσης προνοίας τα όλα αξιοίς˙ δι’ ου γαρ το είναι εχαρίσω, δι’ αυτού και το ευ είναι εδωρήσω˙ ο Θεός και Πατήρ του μονογενούς Υιού σου, ο δι’ αυτού προ πάντων ποιήσας τα χερουβίμ και τα σεραφίμ, αιώνάς τε και στρατιάς, δυνάμεις τε και εξουσίας, αρχάς τε και θρόνους, αρχαγγέλους τε και αγγέλους, και μετά ταύτα πάντα ποιήσας δι’ αυτού τον φαινόμενον τούτον κόσμον και πάντα τα εν αυτώ. Συ γαρ ει ο τον ουρανόν ως καμάραν στήσας και ως δέρριν εκτείνας και την γην επ’ ουδενός ιδρύσας γνώμη μόνη˙ ο πήξας στερέωμα και νύκτα και ημέραν κατασκευάσας˙ ο εξαγαγών φως εκ θησαυρών και τη τούτου συστολή επαγαγών το σκότος εις ανάπαυλαν των εν τω κόσμω κινουμένων ζώων˙ ο τον ήλιον τάξας εις αρχάς της ημέρας εν ουρανώ και την σελήνην εις αρχάς της νυκτός και τον χορόν των αστέρων εν ουρανώ καταγράψας εις αίνον της σης μεγαλοπρεπείας˙ ο ποιήσας ύδωρ προς πόσιν και κάθαρσιν, αέρα ζωτικόν προς εισπνοήν και αναπνοήν και φωνής απόδοσιν δια γλώττης πληττούσης τον αέρα και ακοήν συνεργουμένην υπ’ αυτού ως επαΐειν εισδεχομένην την προσπίπτουσαν αυτή λαλιάν˙ ο ποιήσας πυρ προς σκότους παραμυθίαν, προς ενδείας αναπλήρωσιν και το θερμαίνεσθαι ημάς και φωτίζεσθαι υπ’ αυτού˙ ο την μεγάλην θάλασσαν χωρίσας της γης και την μεν αναδείξας πλωτήν, την δε ποσί βάσιμον ποιήσας και την μεν ζώοις μικροίς και μεγάλοις πληθύνας, την δε ημέροις και ατιθάσοις πληρώσας, φυτοίς τε διαφόροις στέψας και βοτάναις στεφανώσας και άνθεσι καλλύνας και σπέρμασι πλουτίσας˙ ο συστησάμενος άβυσσον και μέγα κύτος αυτής περιθείς, αλμυρών υδάτων σεσωρευμένα πελάγη, περιφράξας δε αυτήν πύλαις άμμου λεπτοτάτης˙ ο πνεύμασι ποτέ μεν αυτήν κορυφών εις ορέων μέγεθος, ποτέ δε στρωννύων αυτήν εις πεδίον και ποτέ μεν εκμαίνων χειμώνι, ποτέ δε πραΰνων γαλήνη, ως ναυσιπόροις πλωτήρσιν εύκολον είναι προς πορείαν˙ ο ποταμοίς διαζώσας τον υπό σου δια Χριστού γενόμενον κόσμον και χειμάρροις επικλύσας και πηγαίς αενάοις μεθύσας, όρεσι δε περισφίγξας εις έδραν ατρεμή γης ασφαλεστάτην. Επλήρωσας γαρ σου τον κόσμον και διεκόσμησας αυτόν βοτάναις ευόσμοις και ιασίμοις, ζώοις πολλοίς και διαφόροις, αλκίμοις και ασθενεστέροις, εδωδίμοις και ενεργοίς, ημέροις και ατιθάσοις, ερπετών συριγμοίς, πτηνών ποικίλων κλαγγαίς, ενιαυτών κύκλοις, μηνών και ημερών αριθμοίς, τροπών τάξεσι, νεφών ομβροτόκων διαδρομαίς, εις καρπών γονάς και ζώων σύστασιν, σταθμόν ανέμων διαπνεόντων, ότε προσταχθώσι παρά σου, των φυτών και των βοτάνων το πλήθος. Και ου μόνον τον κόσμον εδημιούργησας, αλλά και τον κοσμοπολίτην άνθρωπον εν αυτώ εποίησας, κόσμου κόσμον αναδείξας. Είπας γαρ τη ση Σοφία˙ «Ποιήσωμεν άνθρωπον κατ’ εικόνα ημετέραν και καθ’ ομοίωσιν και αρχέτωσαν των ιχθύων της θαλάσσης και των πετεινών του ουρανού». Διο και πεποίηκας αυτόν εκ ψυχής αθανάτου και σώματος σκεδαστού, της μεν εκ του μη όντος, του δε εκ των τεσσάρων στοιχείων˙ και δέδωκας αυτώ κατά μεν την ψυχήν την λογικήν διάγνωσιν, ευσεβείας και ασεβείας διάκρισιν, δικαίου και αδίκου παρατήρησιν, κατά δε το σώμα την πένταθλον εχαρίσω αίσθησιν και την μεταβατικήν κίνησιν. Συ γαρ, Θεέ παντοκράτορ, δια Χριστού παράδεισον εν Εδέμ κατά ανατολάς εφύτευσας παντοίων φυτών εδωδίμων κόσμω και εν αυτώ, ως αν εν εστία πολυτελεί, εισήγαγες αυτόν, καν τω ποιείν νόμον δέδωκας αυτώ έμφυτον, όπως οίκοθεν και παρ’ εαυτού έχοι τα σπέρματα της θεογνωσίας. Εισαγαγών δε εις τον της τρυφής παράδεισον, πάντων μεν ανήκας αυτώ την εξουσίαν προς μετάληψιν, ενός δε μόνου την γεύσιν απείπας επ’ ελπίδι κρειττόνων, ίνα, εάν φυλάξη την εντολήν, μισθόν ταύτης την αθανασίαν κομίσηται. Αμελήσαντα δε της εντολής και γευσάμενον απηγορευμένου καρπού απάτη όφεως και συμβουλία γυναικός, του μεν παραδείσου δικαίως εξώσας αυτόν, αγαθότητι δε εις το παντελές απολλύμενον ουχ υπερείδες, σον γαρ ήν δημιούργημα, αλλά καθυποτάξας αυτώ την κτίσιν, δέδωκας αυτώ οικείοις ιδρώσι και πόνοις πορίζειν εαυτώ την τροφήν, σου πάντα φύοντος και αύξοντος και πεπαίνοντος˙ χρόνω δε προς ολίγον αυτόν κομίσας όρκω εις παλιγγενεσίαν εκάλεσας, όρον θανάτου λύσας, ζωήν εξ αναστάσεως επηγγείλω. Και ου τούτο μόνον, αλλά και τους εξ αυτού εις πλήθος αναρίθμητον χέας, τους εμμείναντάς σοι, εδόξασας, τους δε αποστάντας σου εκόλασας, και του μεν Άβελ ως οσίου προσδεξάμενος την θυσίαν, του δε αδελφοκτόνου Κάϊν αποστραφείς το δώρον ως εναγούς˙ και προς τούτοις τον Σήθ και τον Ενώς προσελάβου και τον Ενώχ μετατέθεικας. Συ γαρ ει ο δημιουργός των ανθρώπων και της ζωής χορηγός και της ενδείας πληρωτής και των νόμων δοτήρ και των φυλαττόντων αυτούς μισθαποδότης και των παραβαινόντων αυτούς έκδικος˙ ο τον μέγαν κατακλυσμόν επαγαγών τω κόσμω δια πλήθος των ασεβησάντων και τον δίκαιον Νώε ρυσάμενος εκ του κατακλυσμού εν λάρνακι συν οκτώ ψυχαίς, τέλος μεν των παρωχηκότων, αρχήν δε των μελλόντων επιγίνεσθαι˙ ο το φοβερόν πυρ κατά της σοδομηνής πενταπόλεως εξάψας και γην καρποφόρον εις άλμην θέμενος από κακίας των κατοικούντων εν αυτή και τον όσιον Λώτ εξαρπάσας εμπρησμού. Συ ει ο τον Αβραάμ ρυσάμενος προγονικής ασεβείας και κληρονόμον του κόσμου καταστήσας και εμφανίσας αυτώ τον Χριστόν σου˙ ο τον Μελχισεδέκ αρχιερέα σης λατρείας προχειρισάμενος˙ ο τον πολύτλαν θεράποντά σου Ιώβ νικητήν του αρχεκάκου όφεως αναδείξας˙ ο τον Ισαάκ επαγγελίας υιόν ποιησάμενος˙ ο τον Ιακώβ πατέρα δώδεκα παίδων και τους εξ αυτού εις πλήθος χέας και εισαγαγών εις Αίγυπτον εν εβδομήκοντα πέντε ψυχαίς. Συ, Κύριε, τον Ιωσήφ ουχ υπερείδες, αλλά μισθόν της δια σε σωφροσύνης έδωκας αυτώ το των Αιγυπτίων άρχειν. Συ, Κύριε, Εβραίους υπό Αιγυπτίων καταπονουμένους ου περιείδες δια τας προς τους πατέρας αυτών επαγγελίας, άλλ’ ερρύσω, κολάσας Αιγυπτίους. Παραφθειράντων δε των ανθρώπων τον φυσικόν νόμον και την κτίσιν ποτέ μεν αυτόματον νομισάντων, ποτέ δε πλείον ή δει τιμησάντων και σοι τω Θεώ των πάντων συνταττόντων, ουκ είασας πλανάσθαι, αλλά αναδείξας τον άγιόν σου θεράποντα Μωυσήν, δι’ αυτού προς βοήθειαν του φυσικού τον γραπτόν νόμον δέδωκας και την κτίσιν έδειξας σον έργον είναι, την δε πολύθεον πλάνην εξώρισας˙ τον Ααρών και τους εξ αυτού ιερατική τιμή εδόξασας, Εβραίους αμαρτόντας εκόλασας, επιστρέφοντας εδέξω˙ τους Αιγυπτίους δεκαπλήγω ετιμωρήσω, θάλασσαν διελών Ισραηλίτας διεβίβασας, Αιγυπτίους επιδιώξαντας υποβρυχίους απώλεσας, ξύλω πικρόν ύδωρ εγλύκανας, εκ πέτρας ακροτόμου ύδωρ ανέχεας, εξ ουρανού το μάννα ύσας, τροφήν εξ αέρος ορτυγομήτραν, στύλον πυρός την νύκτα προς φωτισμόν και στύλον νεφέλης ημέρας προς σκιασμόν θάλπους. Τον Ιησούν στρατηγόν αναδείξας, επτά έθνη Χαναναίων δι’ αυτού καθείλες, Ιορδάνην διέρρηξας, τους ποταμούς Ηθάμ εξήρανας, τείχη κατέρρηξας άνευ μηχανημάτων και χειρός ανθρωπίνης. Υπέρ πάντων σοι η δόξα, δέσποτα παντοκράτορ. Σε προσκυνούσιν ανάριθμοι στρατιαί αγγέλων, αρχαγγέλων, θρόνων, κυριοτήτων, αρχών, εξουσιών, δυνάμεων, στρατιών αιωνίων, τα χερουβίμ και τα εξαπτέρυγα σεραφίμ, ταις μεν δυσί κατακαλύπτοντα τους πόδας, ταις δε δυσί τας κεφαλάς, ταις δε δυσί πετόμενα,

**(εκφώνως)** και λέγοντα άμα χιλίαις χιλιάσιν αρχαγγέλων και μυρίαις μυριάσιν αγγέλων, ακαταπαύστως και ασιγήτως βοώσαις˙

Λ. «Άγιος, άγιος, άγιος, Κύριος Σαβαώθ, πλήρης ο ουρανός και η γη της δόξης αυτού˙ ευλογητός εις τους αιώνας˙ αμήν».

Ι. Άγιος γαρ ει ως αληθώς και πανάγιος, ύψιστος και υπερυψούμενος εις τους αιώνας. Άγιος δε και ο μονογενής σου Υιός, ο Κύριος ημών και Θεός Ιησούς ο Χριστός, ος εις πάντα υπηρετησάμενός σοι τω Θεώ αυτού και Πατρί εις τε δημιουργίαν διάφορον και πρόνοιαν κατάλληλον, ου περιείδε το γένος των ανθρώπων απολλύμενον, αλλά μετά φυσικόν νόμον, μετά νομικήν παραίνεσιν, μετά προφητικούς ελέγχους και τας των αγγέλων επιστασίας (παραφθειρόντων συν τω θετώ και τον φυσικόν νόμον και της μνήμης εκβαλλόντων τον κατακλυσμόν, την εκπύρωσιν, τας κατ’ Αιγυπτίων πληγάς, τας κατά Παλαιστινών σφαγάς, και μελλόντων όσον ουδέπω απόλλυσθαι πάντων), ευδόκησεν αυτός γνώμη ση ο δημιουργός ανθρώπου άνθρωπος γενέσθαι, ο νομοθέτης υπό νόμους, ο αρχιερεύς ιερείον, ο ποιμήν πρόβατον˙ και εξευμενίσατό σε τον εαυτού Θεόν και Πατέρα και τω κόσμω κατήλλαξε και της επικειμένης οργής τους πάντας ηλευθέρωσε γενόμενος εκ παρθένου, γενόμενος εν σαρκί ο Θεός Λόγος, ο αγαπητός Υιός, ο πρωτότοκος πάσης κτίσεως, κατά τας περί αυτού υπ’ αυτού προρρηθείσας προφητείας, εκ σπέρματος Δαυίδ και Αβραάμ, φυλής Ιούδα. Και γέγονεν εν μήτρα παρθένου ο διαπλάσσων πάντας τους γεννωμένους και εσαρκώθη ο άσαρκος, ο αχρόνως γεννηθείς εν χρόνω γεγέννηται˙ πολιτευσάμενος οσίως και παιδεύσας ενθέσμως, πάσαν νόσον και πάσαν μαλακίαν εξ ανθρώπων απελάσας, σημείά τε και τέρατα εν τω λαώ ποιήσας, τροφής και ποτού και ύπνου μεταλαβών ο τρέφων πάντας τους χρήζοντας τροφής και εμπιπλών παν ζώον ευδοκίας, εφανέρωσέ σου το όνομα τοις αγνοούσιν αυτό, την άγνοιαν εφυγάδευσε, την ασέβειαν ανεζωπύρωσε, το θέλημά σου επλήρωσε, το έργον ον έδωκας αυτώ ετελείωσε. Και ταύτα πάντα κατορθώσας, χερσίν ανόμων κατασχεθείς ιερέων και αρχιερέων ψευδωνύμων και λαού παρανόμου, προδοσία του την κακίαν νοσήσαντος και πολλά παθών υπ’ αυτών και πάσαν ατιμίαν υποστάς ση συγχωρήσει, παραδοθείς Πιλάτω τω ηγεμόνι και κριθείς ο κριτής και κατακριθείς ο σωτήρ, σταυρώ προσηλώθη ο απαθής και απέθανεν ο τη φύσει αθάνατος και ετάφη ο ζωοποιός, ίνα πάθους λύση και θανάτου εξέληται τούτους, δι’ ους παρεγέγετο, και ρήξη τα δεσμά του διαβόλου και ρύσηται τους ανθρώπους εκ της απάτης αυτού˙ και ανέστη εκ νεκρών τη τρίτη ημέρα και τεσσαράκοντα ημέρας συνδιατρίψας τοις μαθηταίς, ανελήφθη εις τους ουρανούς και εκαθέσθη εκ δεξιών σου του Θεού και Πατρός αυτού.

Μεμνημένοι ουν ων δι’ ημάς υπέμεινεν, ευχαριστούμέν σοι, Θεέ παντοκράτορ, ουχ όσον οφείλομεν άλλ’ όσον δυνάμεθα, και την διάταξιν αυτού πληρούμεν. Εν η γαρ νυκτί παρεδίδοτο, λαβών άρτον ταις αγίαις και αμώμοις αυτού χερσί και αναβλέψας προς σε τον Θεόν αυτού και Πατέρα και κλάσας, έδωκε τοις μαθηταίς ειπών˙

**(εκφώνως)** «Τούτο το μυστήριον της καινής διαθήκης. Λάβετε εξ αυτού, φάγετε˙ τούτό εστί το σώμά μου το περί πολλών θρυπτόμενον εις άφεσιν αμαρτιών».

Λ. Αμήν.

Ι. Ωσαύτως και το ποτήριον κεράσας εξ οίνου και ύδατος και αγιάσας, επέδωκεν αυτοίς λέγων˙

**(εκφώνως)** «Πίετε εξ αυτού πάντες˙ τούτο εστί το αίμά μου το περί πολλών εκχυνόμενον εις άφεσιν αμαρτιών».

Λ. Αμήν.

Ι. «Τούτο ποιείτε εις την εμήν ανάμνησιν˙ οσάκις γαρ αν εσθίητε τον άρτον τούτον και πίνητε το ποτήριον τούτο, τον θάνατον τον εμόν καταγγέλλετε άχρις αν έλθω».

Μεμνημένοι τοίνυν του πάθους αυτού και του θανάτου και της εκ νεκρών αναστάσεως και της εις ουρανούς επανόδου και της μελλούσης αυτού δευτέρας παρουσίας, εν ή έρχεται μετά δόξης και δυνάμεως κρίναι ζώντας και νεκρούς και αποδούναι εκάστω κατά τα έργα αυτού, προσφέρομέν σοι τω βασιλεί και Θεώ κατά την αυτού διάταξιν τον άρτον τούτον και το ποτήριον τούτο, ευχαριστούντές σοι δι’ αυτού εφ’ οις κατηξίωσας εν ησυχία και ομονοία διάγοντες τον πάντα χρόνον της ζωής ημών, δοξάζωμέν σε δια Ιησού Χριστού της ελπίδος ημών.

Έτι προσφέρομέν σοι και υπέρ πάντων των απ’ αιώνος ευαρεστησάντων σοι αγίων, πατριαρχών, προφητών, δικαίων, αποστόλων, μαρτύρων, ομολογητών, επισκόπων, πρεσβυτέρων, διακόνων, υποδιακόνων, αναγνωστών, ψαλτών, παρθένων, χηρών, λαϊκών και πάντων ων αυτούς επίστασαι τα ονόματα.

Έτι προσφέρομέν σοι υπέρ του λαού τούτου, ίνα αναδείξης αυτόν εις έπαινον του Χριστού σου βασίλειον ιεράτευμα, έθνος άγιον˙ υπέρ των εν παρθενία και αγνεία, υπέρ των χηρών της Εκκλησίας, υπέρ των εν σεμνοίς γάμοις και τεκνογονίαις, υπέρ των νηπίων του λαού σου, όπως μηδένα ημών απόβλητον ποιήσης.

Έτι αξιούμέν σε και υπέρ της πόλεως ταύτης και των ενοικούντων, υπέρ των εν αρρωστίαις, υπέρ των εν πικρά δουλεία, υπέρ των εν εξορίαις, υπέρ των εν δημεύσει, υπέρ πλεόντων και οδοιπορούντων, όπως πάντων επίκουρος γένη, πάντων βοηθός και αντιλήπτωρ.

Έτι παρακαλούμέν σε υπέρ των μισούντων ημάς και διωκόντων ημάς δια το όνομά σου, υπέρ των έξω όντων και πεπλανημένων, όπως επιστρέψης αυτούς εις αγαθόν και τον θυμόν αυτών πραΰνης.

Έτι παρακαλούμέν σε και υπέρ των κατηχουμένων της Εκκλησίας και υπέρ των χειμαζομένων υπό του αλλοτρίου και υπέρ των εν μετανοία αδελφών ημών, όπως τους μεν τελειώσης εν τη πίστει, τους δε καθαρίσης εκ της ενεργείας του πονηρού, των δε την μετάνοιαν προσδέξη και συγχωρήσης και αυτοίς και ημίν τα παραπτώματα ημών.

Έτι προσφέρομέν σοι και υπέρ της ευκρασίας του αέρος και της ευφορίας των καρπών, όπως ανελλιπώς μεταλαμβάνοντες των παρά σου αγαθών, αινώμέν σε απαύστως τον διδόντα τροφήν πάση σαρκί.

Έτι παρακαλούμέν σε και υπέρ των δι’ εύλογον αιτίαν απόντων, όπως άπαντας ημάς διατηρήσας εν τη ευσεβεία επισυναγάγης εν τη βασιλεία του Χριστού σου, του Θεού πάσης αισθητής και νοητής φύσεως, του βασιλέως ημών, ατρέπτους αμέμπτους, ανεγκλήτους.

**(εκφώνως)** Ότι σοι πάσα δόξα, σέβας και ευχαριστία, τιμή και προσκύνησις τω Πατρί και τω Υιώ και τω αγίω Πνεύματι και νυν και αεί και εις τους ανελλιπείς και ατελευτήτους αιώνας των αιώνων.

Λ. Αμήν.

Ι. Η ειρήνη του Θεού είη μετά πάντων υμών.

Λ. Και μετά του πνεύματός σου.

**ΔΙΠΤΥΧΑ – ΔΕΗΣΕΙΣ ΠΡΟ Θ. ΚΟΙΝΩΝΙΑΣ**

Δ. Έτι και έτι δεηθώμεν του Θεού δια του Χριστού αυτού.

Λ. Κύριε, ελέησον.

Δ. Υπέρ του δώρου του προσκομισθέντος Κυρίω τω Θεώ δεηθώμεν˙ όπως ο αγαθός Θεός προσδέξηται αυτό δια της μεσιτείας του Χριστού αυτού εις το επουράνιον αυτού θυσιαστήριον εις οσμήν ευωδίας.

Λ. Κύριε, ελέησον.

Δ. Υπέρ της Εκκλησίας ταύτης και του λαού δεηθώμεν.

Λ. Κύριε, ελέησον.

Δ. Υπέρ πάσης επισκοπής, παντός πρεσβυτερίου, πάσης της εν Χριστώ διακονίας και υπηρεσίας, παντός του πληρώματος της Εκκλησίας δεηθώμεν, όπως ο Κύριος πάντας διατηρήση και διαφυλάξη.

Λ. Κύριε, ελέησον.

Δ. Υπέρ βασιλέων και των εν υπεροχή δεηθώμεν, ίνα ειρηνεύωνται τα προς ημάς, όπως ήρεμον και ησύχιον βίον έχοντες, διάγωμεν εν πάση ευσεβεία και σεμνότητι.

Λ. Κύριε, ελέησον.

Δ. Των αγίων μαρτύρων μνημονεύσωμεν, όπως κοινωνοί γενέσθαι της αληθείας αυτών καταξιωθώμεν.

Λ. Κύριε, ελέησον.

Δ. Υπέρ των εν πίστει αναπαυσαμένων δεηθώμεν.

Λ. Κύριε, ελέησον.

Δ. Υπέρ της ευκρασίας των αέρων και τελεσφορίας των καρπών δεηθώμεν.

Λ. Κύριε, ελέησον.

Δ. Υπέρ των νεοφωτίστων δεηθώμεν, όπως βεβαιωθώσιν εν τη πίστει.

Λ. Κύριε, ελέησον.

Δ. Πάντες υπέρ αλλήλων παρακαλέσωμεν.

Λ. Κύριε, ελέησον.

Δ. Ανάστησον ημάς, ο Θεός, τη χάριτί σου.

Λ. Κύριε, ελέησον.

Δ. Αναστάντες εαυτούς τω Θεώ δια του Χριστού αυτού παραθώμεθα.

Λ. Σοι, Κύριε.

**Ι. Την ευχήν**

Ο Θεός ο μέγας και μεγαλώνυμος, ο μέγας τη βουλή και κραταιός τοις έργοις, ο Θεός και Πατήρ του αγίου παιδός σου Ιησού του Σωτήρος ημών, επίβλεψον εφ’ ημάς και επί το ποίμνιόν σου τούτο, ο δι’ αυτού εξελέξω εις δόξαν του ονόματός σου και αγιάσας ημών το σώμα και την ψυχήν, καταξίωσον καθαρούς γενομένους από παντός μολυσμού σαρκός και πνεύματος τυχείν των προκειμένων αγαθών και μηδένα ημών ανάξιον κρίνης, αλλά βοηθός ημών γενού, αντιλήπτωρ, υπερασπιστής δια του Χριστού σου,

**(εκφώνως)** μεθ’ ου σοι δόξα, τιμή, αίνος, δοξολογία, ευχαριστία και τω αγίω Πνεύματι εις τους αιώνας.

Λ. Αμήν.

**ΥΨΩΣΙΣ**

Δ. Πρόσχωμεν.

Ι. Τα άγια τοις αγίοις.

Λ. Εις άγιος, εις Κύριος, Ιησούς Χριστός, εις δόξαν Θεού Πατρός, ευλογητός εις τους αιώνας˙ αμήν.

Δόξα εν υψίστοις Θεώ και επί γης ειρήνης, εν ανθρώποις ευδοκία.

Ωσαννά τω υιώ Δαυίδ, ευλογημένος ο ερχόμενος εν ονόματι Κυρίου.

Θεός Κύριος και επέφανεν ημίν˙ ωσαννά εν τοις υψίστοις.

**Θ. ΚΟΙΝΩΝΙΑ**

**Και μετά τούτο μελίζει ο ιερεύς τον άγιον άρτον και μεταλαμβάνουσιν οι κληρικοί και πας ο λαός κατά τάξιν.**

**Και ο ιερεύς δίδων την προσφοράν λέγει˙** Σώμα Χριστού.

**Και ο δεχόμενος λέγει˙** Αμήν.

**Ο δε διάκονος κατέχων το ποτήριον και επιδιδούς λέγει˙** Αίμα Χριστού, ποτήριον ζωής.

**Και ο πίνων λέγει˙**  Αμήν.

**Λ. Εν δε τω μεταλαμβάνειν ψάλλεται ο λγ’ ψαλμός**

Ευλογήσω τον Κύριον εν παντί καιρώ, δια παντός η αίνεσις αυτού εν τω στόματί μου.

Εν τω Κυρίω επαινεθήσεται η ψυχή μου ακουσάτωσαν πραείς και ευφρανθήτωσαν.

Μεγαλύνατε τον Κύριον συν εμοί και υψώσωμεν το όνομα αυτού επί το αυτό.

Εξεζήτησα τον Κύριον και επήκουσέ μου και εκ πασών των θλίψεών μου ερρύσατό με.

Προέλθετε προς αυτόν και φωτίσθητε και τα πρόσωπα υμών ου μη καταισχυνθή.

Ούτος ο πτωχός εκέκραξε και ο Κύριος εισήκουσεν αυτού και εκ πασών των θλίψεων αυτού έσωσεν αυτόν.

Παρεμβαλεί άγγελος Κυρίου κύκλω των φοβουμένων αυτόν και ρύσεται αυτούς.

Γεύσασθε και ίδετε, ότι χρηστός ο Κύριος˙ μακάριος ανήρ, ος ελπίζει επ’ αυτόν.

Φοβήθητε τον Κύριον πάντες οι άγιοι αυτού, ότι ουκ έστιν υστέρημα τοις φοβουμένοις αυτόν.

Πλούσιοι επτώχευσαν και επείνασαν, οι δε εκζητούντες τον Κύριον ουκ ελαττωθήσονται παντός αγαθού.

Δεύτε, τέκνα, ακούσατέ μου, φόβον Κυρίου διδάξω υμάς.

Τίς έστιν άνθρωπος ο θέλων ζωήν, αγαπών ημέρας ιδείν αγαθάς;

Παύσον την γλώσσάν σου από κακού και χείλη σου του μη λαλήσαι δόλον.

Έκκλινον από κακού και ποίησον αγαθόν˙ ζήτησον ειρήνην και δίωξον αυτήν.

Οφθαλμοί Κυρίου επί δικαίους και ώτα αυτού εις δέησιν αυτών.

Πρόσωπον δε Κυρίου επί ποιούντας κακά, του εξολοθρεύσαι εκ γης το μνημόσυνον αυτών.

Εκέκραξαν οι δίκαιοι και ο Κύριος εισήκουσεν αυτών και εκ πασών των θλίψεων αυτών ερρύσατο αυτούς.

Εγγύς Κύριος τοις συντετριμμένοις την καρδίαν και τους ταπεινούς τω πνεύματι σώσει.

Πολλαί αι θλίψεις των δικαίων και εκ πασών αυτών ρύσεται αυτούς ο Κύριος.

Φυλάσσει Κύριος πάντα τα οστά αυτών, εν εξ αυτών ου συντριβήσεται.

Θάνατος αμαρτωλών πονηρός και οι μισούντες τον δίκαιον πλημμελήσουσι.

Λυτρώσεται Κύριος ψυχάς δούλων αυτού και ου μη πλημμελήσουσι πάντες οι ελπίζοντες επ’ αυτόν.

Δόξα Πατρί και Υιώ και αγίω Πνεύματι.

Και νυν και αεί και εις τους αιώνας των αιώνων˙ αμήν.

**Και όταν πάντες μεταλάβωσι και πάσαι, λαβόντες οι διάκονοι τα περισσεύσαντα εισφέρουσιν εις τα παστοφόρια.**

**Η ΕΣΧΑΤΗ ΕΥΧΑΡΙΣΤΙΑ**

Δ. Μεταλαβόντες του τιμίου σώματος και του τιμίου αίματος του Χριστού ευχαριστήσωμεν τω καταξιώσαντι ημάς μεταλαβείν των αγίων αυτού μυστηρίων και παρακαλέσωμεν μη εις κρίμα, άλλ’ εις σωτηρίαν ημών γενέσθαι, εις ωφέλειαν ψυχής και σώματος, εις φυλακήν ευσεβείας, εις άφεσιν αμαρτιών, εις ζωήν του μέλλοντος αιώνος.

Λ. Κύριε, ελέησον.

Δ. Εγειρώμεθα˙ εν χάριτι Χριστού εαυτούς τω μόνω αγεννήτω Θεώ και τω Χριστώ αυτού παραθώμεθα.

Λ. Σοι, Κύριε.

**Ι. Την ευχήν της ευχαριστίας**

Δέσποτα ο Θεός ο παντοκράτωρ, ο Πατήρ του Χριστού σου του ευλογητού παιδός, ο των μετ’ ευθύτητος επικαλουμένων σε επήκοος, ο και των σιωπώντων επιστάμενος τας εντεύξεις˙ ευχαριστούμέν σοι ότι κατηξίωσας ημάς μεταλαβείν των αγίων σου μυστηρίων, α παρέσχου ημίν εις πληροφορίαν των καλώς εγνωσμένων, εις φυλακήν της ευσεβείας, εις άφεσιν πλημμελημάτων, ότι το όνομα του Χριστού σου επικέκληται εφ’ ημάς και σοι προσωκειώμεθα. Ο χωρίσας ημάς της των ασεβών κοινωνίας, ένωσον ημάς μετά των καθωσιωμένων σοι, στήριξον ημάς εν τη αληθεία τη του αγίου Πνεύματος επιφοιτήσει, τα αγνοούμενα αποκάλυψον, τα λείποντα προσαναπλήρωσον, τα εγνωσμένα κράτυνον˙ τους ιερείς αμώμους φύλαξον εν τη λατρεία σου, τους βασιλείς διατήρησον εν ειρήνη, τους άρχοντας εν δικαιοσύνη, τους αέρας εν ευκρασία, τους καρπούς εν ευφορία, τον κόσμον εν παναλκεί προνοία. Τα έθνη τα πολεμικά πράϋνον, τα πεπλανημένα επίστρεψον, τον λαόν σου αγίασον, τους εν παρθενία διατήρησον, τους εν γάμω διαφύλαξον εν πίστει, τους εν αγνεία ενδυνάμωσον, τα νήπια άδρυνον, τους νεοτελείς βεβαίωσον, τους εν κατηχήσει παίδευσον και της μυήσεως αξίους ανάδειξον και πάντας ημάς επισυνάγαγε εις την των ουρανών βασιλείαν, εν Χριστώ Ιησού τω Κυρίω ημών,

**(εκφώνως)** μεθ’ ου σοι δόξα, τιμή και σέβας και τω αγίω Πνεύματι εις τους αιώνας.

Λ. Αμήν.

Δ. Τω Θεώ δια του Χριστού αυτού κλίνατε και ευλογείσθε.

**Ι. Την ευχήν της κεφαλοκλισίας**

Ο Θεός ο παντοκράτωρ, ο αληθινός και ασύγκριτος, ο πανταχού ων και τοις πάσι παρών και εν ουδενί ως ενόν τι υπάρχων, ο τόποις μη περιγραφόμενος, ο χρόνοις μη παλαιούμενος, ο αιώσι μη περατούμενος, ο λόγοις μη παραγόμενος, ο γενέσει μη υποκείμενος, ο φυλακής μη δεόμενος, ο φθοράς ανώτερος, ο τροπής ανεπίδεκτος, ο φύσει αναλλοίωτος, ο φως οικών απρόσιτον, ο τη φύσει αόρατος, ο γνωστός πάσαις ταις μετ’ ευνοίας εκζητούσαις σε λογικαίς φύσεσιν, ο καταλαμβανόμενος υπό των εν ευνοία επιζητούντων σε, ο Θεός Ισραήλ του αληθινώς ορώντος, του εις Χριστόν πιστεύσαντος λαού σου˙ ευμενής γενόμενος επάκουσόν μου δια το όνομά σου και ευλόγησον τους σοι κεκλικότας τους εαυτών αυχένας και δος αυτοίς τα αιτήματα των καρδιών αυτών τα επί συμφέροντι και μηδένα αυτών απόβλητον ποιήσης εκ της βασιλείας σου, αλλά αγίασον αυτούς, φρούρησον, σκέπασον, αντιλαβού, ρύσαι του αλλοτρίου, παντός εχθρού˙ τους οίκους αυτών φύλαξον, τας εισόδους αυτών και τας εξόδους φρούρησον.

**(εκφώνως)** Ότι σοι δόξα, αίνος, μεγαλοπρέπεια, σέβας, προσκύνησις και τω σω παιδί Ιησού τω Χριστώ σου, τω Κυρίω ημών και Θεώ και βασιλεί και τω αγίω Πνεύματι, νυν και αεί και εις τους αιώνας των αιώνων.

Λ. Αμήν.

Δ. Απολύεσθε εν ειρήνη.

Η/Υ επιμέλεια Σοφίας Μερκούρη.